Il Nadâl dal sigûr al è la fieste dai fruts: l’arbul e il presepi in tantis fameis a son fats dispès tant che un zûc pai canais. Ancje in timps di crisi no si pues fâ di mancul di pensâ a fâur cualchi regalut, e – soredut – tal periodi des fiestis no so regulis di sane alimentazion, ma invezit a imperin cence limits i dolçs. Chei che si comprin pronts (paneton, pandoro, mandolât), ma ancje chei de tradizion, magari preparâts in cjase.
E une biele idee, par un Nadâl calorôs in famee, e pues jessi propit chê di metisi in cusine clamant i fruts a fâ di assistents, par zuiâ ai “piçui scaletîrs” e par preparâ grandis vuantieris plenis di biscots fumants. Biscots che a puedin jessi fintremai – insieme a mandarins e pomis secjis – une maniere par zuiâ a decorâ l’arbul in maniere origjinâl, di savôr plui domestic e ecologjic di chel cun balutis di plastiche o lusutis eletrichis, ma ancje par preparâ un pinsirut di Nadâl fat personalmentri dai fruts pe mestre o pai vons…
Viodìn cualchi ricete, “robade” massime de tradizion da la Austrie, dulà che fâ i biscots di Nadâl in cjase al reste une usance une vore popolâr.
FROLINS DI NADÂL
A son biscotuts di paste frole fats – par ½ chilo di farine – cun 4 ûfs, une bustine di levan, un pêl di arome di vanilie, 250 gr. di spongje, un gotut di lat, scusse gratade di limon e di narant, 250 gr. di zucar. Une volte fat l’impast e tirât sutîl cul mescul (e tante farine li pronte par no fâlu tacâ te bree di lavôr), i fruts a puedin passâ dut il dopodimisdì a taiâlu cun stamputs di dutis lis formis (stelutis, besteutis, rondelis, agnuluts…), di meti dopo – clarementri cu la assistence di un adult – su la plache tal for cjalt, 5 minûts, e gjavâju juste prime che a deventin scûrs. E magari ancje divertîsi a decorâju une volte disfredâts, cun glasse di zucar, colôrs alimentârs, balutis di zucar coloradis, marmelade tal mieç di doi biscots, cjocolate fondude. Fasint une buse in ogni formute, prime di metile tal for, si puedin ancje otignî decorazions origjinâls di picjâ sul arbul, cuntune curdele colorade e slusinte.
FIERS DI CJAVAL AE VANILIE (VANILLEKIPFERL)
A son piçulis miezis lunis di paste frole preparadis cun tante spongje (210 gr., montade a sbrume a temperadure di ambient) e pomis secjis masanadis finutis (mandulis, coculis, nolis o ancje un miscliç di dut, par un totâl di 100 gr.), insieme a 280 gr. di farine, 100 gr. di zucar, un got di rum e une gratade di scusse di limon.
Si fâs l’impast e po dopo si fâs sù a curdelis tant che pai macarons (un centimetri di diametri), di taiâ a tocs luncs 4-5 cm, e di poiâ te plache dal for a forme di fier di cjaval. Passâ tal for juste il timp che si indurissin, prime di tacâ a brunîsi e – une volte disfredâts – spolvarâ cun zucar a vêl. Facilissims, ma un consei impuartant: cirî di lavorâ intun ambient fresc, lontan dal for, parcè che se no la spongje dal impast si pastroce masse e no lasse impastâ.
BUSSADIS DI SIORE (BACI DI DAMA)
L’impast al è compagn dai Kipferl ma invezit che preparâ piçui fiers di cjaval, si fasin piçulis balutis di fracâ su la cjarte di for, tant di vê tancj “emisferis” che – une volte disfredâts – si “bussin” a doi a doi fasint tantis balutis, cun tal mieç un tic di cjocolate fondude, in funzion di une gjoldibile…cole!
BRUTS MA BOGNS (BRUTTI MA BUONI)
Si prepare un impast une vore grês, con tocs grues di cjocolate fondente, nolis taçadis gruessis, ue calabrie, zontâts a 300 gr. di farine, 3 ûfs, 200 gr. di zucar e une bustine di zucar vaniliât. Fâ strissulis avonde lungjis di stâ tal for e largjis un pâr di centimetris; poiâlis su la plache e meti tal for a 200 grâts par 25 minûts. Tirâ fûr e taiâ lis strissulis ancjemò cjaldis in tocs di plui o mancul un centimetri.
STRUDELUTS DAL SOLDÂT (SOLDATENFREUNDE)
Preparâ une sorte di sfolie cun 200 gr. di farine, une sedonute rasade di levan, 150 gr. di zucar, une bustine di vaniline, zontâts a un ûf, un ros dal ûf e un pâr di sedons di lat, di tirâ in strichis lungjis tant che la plache dal for e largjis 10 cm. Tal mieç, meti une farsidure fate cun 60 gr. di cjocolate fondente, 40 gr. di nolis e 100 gr. di pomis cuinçadis, dut taçât grues, e sierâ lis strichis di paste tant che piçui strudel, ben strucâts. Pinelâ cul blanc dal ûf sbatût e passâ tal for cjalt juste chel tant che la paste e tachi a indorâsi. Tirâ fûr e taiâ i strudeluts ancjemò cjalts in fetutis di un centimetri, cuntun curtis a see (e tante gracie, parcè che al è facil rompiju!). ■
Margherita Timeus
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn